Twee vertel aan hof hoe hulle egpaar vermoorDavid en Ann Strauss. Foto: Facebook Ntokozo Mbuyazi (21) en Mpilo Ngema (21) is albei tot twee keer lewenslange tronkstraf gevonnis op twee aanklagte van moord. Hulle is ook skuldig bevind en gevonnis op aanklagte van roof met verswarende omstandighede en die onwettige besit van ŉ vuurwapen. Maroela Media het vroeër berig Mbuyazi is op 18 Januarie in Kwambonambi in hegtenis geneem nadat hy met die egpaar se gesteelde voertuig gery het. Bankkaarte, beursies, ŉ pistool en ander goedere wat nie aan hom behoort het nie, is in sy besit gevind. Mbuyazi het erken dat hy en sy medepligtige die goed gesteel het en het die polisie na die huis van die Strauss-egpaar geneem waar hy en Ngema die oggend die egpaar oorval, vermoor en besteel het. Ngema is op 27 Januarie deur die polisie vasgetrek. Mbuyazi en Ngema het in hul skulderkennings aan die staat vertel hoe hulle die moord op die Strauss-egpaar beplan en uitgevoer het. Volgens Mbuyazi het die Strauss-egpaar se tuinier aan ŉ vriend van Mbuyazi vertel dat die egpaar ŉ kluis met baie kontant in hul huis het. Mbuyazi het hiervan te hore gekom en Ngema genader om hom te help om die huis te beroof. “Ons is die Maandag 02:00 na die egpaar se huis toe waar ons in die tuin weggekruip het. Ons was albei met messe gewapen,” het Mbuyazi gesê. “Om 06:00 het [David] uit die huis gekom en op die stoep gaan sit. Ons het albei op [David] afgehardloop. Hy het geskree en probeer om in die huis in te hardloop. Mpilo het [David] gegryp en met die mes gesteek; ek weet nie hoeveel keer nie.” Mbuyazi vertel verder hoe Ann uit die huis gekom en geskree het toe sy hulle sien. “Sy het probeer om weg te hardloop. Ek het haar teruggebring in die huis in en haar gesteek. Ek kan nie onthou hoeveel keer nie.” Die twee mans het daarna verskeie van die egpaar se besittings, onder meer ŉ pistool, beursies, CD’s, elektroniese toerusting, drank en kameras in die egpaar se motor gelaai en van die toneel gevlug. Hulle is later dieselfde dag in hegtenis geneem.